נאדאל דרש לפסול שופט: "לא נהג בי בכבוד"
הטניסאי הספרדי הודה כי ביקש מהאיגוד לא לשבץ את הברזילאי קרלוס ברנרדס למשחקיו: "לא מקובל עליי ששחקנים שוברים מחבטים ולא קורה כלום, אבל אם אני מאחר בחמש שניות הוא עושה מזה עניין". נובאק ג'וקוביץ': "אני לא חושב שהבקשה הוגנת"
מצא תירוצים לחוסר ההצלחה. הטניסאי רפאל נאדאל, המדורג שביעי בעולם, ביקש אתמול (ג') מאיגוד הטניס העולמי (ATP) לא לשבץ יותר למשחקיו את שופט הכיסא הברזילאי קרלוס ברנרדס.
הספרדי (28) שזכה תשע פעמים ברולאן גארוס, התייצב למסיבת העיתונאים לאחר משחקו בסיבוב הראשון מול קוונטין האליס, אותו ניצח בקלות 3:6, 3:6, 4:6. במסיבת העיתונאים הוא אישר כי הסתכסך עם אותו שופט בטורניר מוקדם יותר השנה, כאשר ברנרדס הזהיר אותו כי הוא מפר את חוק 25 השניות בין נקודה לנקודה.
אותו השופט, זה לא קל להמשיך להיפגש איתו".
"הוא לא התנהג איתי בכבוד בטורניר ריו ולא נהג בי בצדק, הוא מפעיל עליי לחץ יותר מאשר על שחקנים אחרים. לא מקובל עליי ששחקנים אחרים שוברים מחבטים ולא קורה שום דבר, אבל אם אני מאחר בחמש או שש שניות הוא עושה מזה עניין יותר גדול. זו הדרך שלי והאזהרות האלה לא הוגנות. כאשר האיגוד משבץ שופטים הוא צריך לקחת כמה דברים בחשבון, כמו הרקורד של השופט, היתרונות והחסרונות שלו, הלאום שלו וארועים שהתרחשו בעבר בינו לבין טניסאים ששפט".
איגוד הטניס העולמי אישר מאוחר יותר את הבקשה הייחודית. אנשיו ציינו שהם מפקחים על כל אירוע ולוקחים בחשבון כל בקשה, הן של השחקנים והן של השופטים.
מי שעוד התייחס לכך, הוא הטניסאי המדורג ראשון בעולם, הסרבי נובאק ג'וקוביץ', שנשאל אף הוא בנושא והשיב: "היו לי כמה שופטי כיסא בכמה משחקים שאני זוכר, שבסיום לא הייתי מרוצה מהעבודה שלהם. למרות זאת, אף פעם לא חשבתי לבקש לפסול שופט ממשחקים שלי, אני לא חושב שזה הוגן".